**Ministru kabineta noteikumu „Konsulārā reģistra noteikumi” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Sekmīgas konsulārās palīdzības sniegšanai ir nepieciešams, lai Ārlietu ministrijas rīcībā būtu informācija par personu īstermiņa uzturēšanos ārvalstīs, ņemot vērā, ka šādi dati nav pieejami citās valsts datu bāzēs. Tādēļ saskaņā ar Konsulārās palīdzības un konsulāro pakalpojumu likuma 14. pantu Ārlietu ministrija uztur Konsulāro reģistru.  Noteikumu mērķis ir precizēt esošo Konsulārā reģistra lietošanas un uzturēšanas kārtību, nodrošināt tās atbilstību Konsulārās palīdzības un konsulāro pakalpojumu likuma u.c. normatīvo aktu prasībām. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Konsulārās palīdzības un konsulāro pakalpojumu likuma 14. pants. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz ar Konsulārās palīdzības un konsulāro pakalpojumu likuma spēkā stāšanos spēku zaudē likums „Konsulārais reglaments”, kā arī uz tā pamata izdotie Ministru kabineta noteikumi, t.sk. Ministru kabineta 2015. gada 5. maija noteikumi Nr. 211 „Par kārtību, kādā konsulārajā reģistrā iekļauj un izmanto informāciju par paredzamu uzturēšanos ārvalstīs”.  Nolūkā saglabāt konsulārās palīdzības sniegšanas regulējumu, izmantojot Konsulāro reģistru, un īstenot Konsulārās palīdzības un konsulāro pakalpojumu likuma 14. pantā noteikto deleģējumu, ir nepieciešama šo noteikumu atkārtota izdošana. Ministru kabineta noteikumi „Konsulārā reģistra noteikumi” (turpmāk – Noteikumi) sagatavoti atbilstoši Konsulārās palīdzības un konsulāro pakalpojumu likumā noteiktajam deleģējumam, ņemot vērā pamatojuma maiņu.  Ministru kabineta 2015. gada 5. maija noteikumos Nr. 211 „Par kārtību, kādā konsulārajā reģistrā iekļauj un izmanto informāciju par paredzamu uzturēšanos ārvalstīs” noteikta Konsulārajā reģistrā, kura pārzinis ir Ārlietu ministrija, iekļaujamās informācijas sniegšanas kārtība un apjoms, personu loks, kuras šo informāciju izmanto, kā arī šīs informācijas dzēšanas kārtība. Izvērtējot pašlaik funkcionējošo regulējumu un Konsulārās palīdzības un konsulāro pakalpojumu likumā noteikto deleģējumu, secināts, ka līdz šim noteiktā kārtība praksē darbojas sekmīgi un izmaiņas tajā nav nepieciešamas. Tādēļ no jauna izstrādātajos Noteikumos ir saglabāta līdzšinējā Konsulārā reģistra lietošanas kārtība un regulējums, tiem pievienojot atsevišķus precizējumus:   1. Noteikumu 2. punktā norādīts arī personu loks, kuras ir tiesīgas iekļaut ziņas Konsulārajā reģistrā par savu plānoto uzturēšanos ārvalstīs. Šo personu loks sakrīt ar Konsulārās palīdzības un konsulāro pakalpojumu likuma 2. panta pirmās daļas 1., 2. un 3. apakšpunktā un 14. pantā noteikto personu loku; 2. Noteikumu mērķis ir atvieglot konsulārās palīdzības sniegšanu, nodrošinot personām iespēju informēt par savu plānoto īstermiņa uzturēšanos ārvalstīs. Konsulārajam reģistram nav jādublē ziņas, kuras personām ir pienākums sniegt Iedzīvotāju reģistram. Izstrādājot noteikumus ir ņemtas vērā Iedzīvotāju reģistra likumā un Ministru kabineta 2011. gada 15. februāra noteikumos Nr. 131 „Iedzīvotāju reģistrā iekļauto ziņu aktualizēšanas kārtība” veiktās izmaņas attiecībā uz personu pienākumu sniegt ziņas par savu pastāvīgo uzturēšanos ārvalstīs, šo termiņu nosakot trīs nevis sešus mēnešus ilgu. Līdz ar to ir secināms, ka personas uzturēšanās ārvalstī, kas pārsniedz trīs mēnešus, ir uzskatāma par pastāvīgu un ziņas par to ir iekļaujamas Iedzīvotāju reģistrā. Attiecīgi Noteikumos iekļautais īstermiņa uzturēšanās ārvalstīs termiņš ir mainīts uz laika posmu līdz trim mēnešiem. Savukārt, gadījumos, ja persona, apmeklējot vairākas valstis, atrodas ilgstošā ceļojumā, kas pārsniedz trīs mēnešu, šīs ziņas ir iekļaujamas Konsulārajā reģistrā, norādot valstis un plānoto uzturēšanās laiku katrā no tām. Papildus uzsverams, ka gan Eiropas Savienības valstu, gan lielākās daļas citu pasaules valstu imigrācijas likumdošana pieļauj ārvalstnieku īstermiņa uzturēšanos laika posmā, kas nepārsniedz trīs mēnešus. 3. Konsulārās amatpersonas Konsulārajā reģistrā iekļautos datus izmanto, lai sniegtu konsulāro palīdzību. Ņemot vērā Konsulārās palīdzības un konsulāro pakalpojumu likuma 10. pantu, konsulārās palīdzības sniegšanas nolūkā konsulārās amatpersonas ir tiesīgas veikt arī Konsulārajā reģistrā iekļauto personas datu apstrādi. Atbilstoši *Eiropas Parlamenta un Padomes regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK* (Vispārīgā datu aizsardzības regula) 4. panta otro punktu personas datu apstrādes jēdziens sevī ietver šādas darbības: vākšanu, reģistrāciju, organizēšanu, strukturēšanu, glabāšanu, pielāgošanu vai pārveidošanu, atgūšanu, aplūkošanu, izmantošanu, izpaušanu, nosūtot, izplatot vai citādi darot tos pieejamus, saskaņošanu vai kombinēšanu, ierobežošanu, dzēšanu vai iznīcināšanu. Šajā kontekstā īpaši uzsverams Likuma 11. panta pirmajā daļā noteiktais pienākums konsulārajai amatpersonai un Latvijas Republikas goda konsuliem konsulārās palīdzības sniegšanas ietvaros sadarboties ar Latvijas un ārvalstu iestādēm, Eiropas Savienības dalībvalstīm, Eiropas Savienības delegācijām ārvalstīs un Eiropas Ārējās darbības dienestu, t.sk. nodrošinot nepieciešamo informācijas apmaiņu. 4. Ņemot vērā Vispārīgās datu aizsardzības regulas prasības, Noteikumu 5. punktā minētajos gadījumos personas datu apstrāde bez datu subjekta piekrišanas tiek veikta saskaņā ar minētās regulas 6. panta pirmās daļas d) (apstrāde ir vajadzīga, lai aizsargātu datu subjekta vitālās intereses) un f) (apstrāde ir vajadzīga trešās personas leģitīmo interešu ievērošanai) apakšpunktu nosacījumiem. Atsevišķu Noteikumu 4. punktā iekļauto ziņu norādīšana ir obligāta, ņemot vērā, ka bez tām nav iespējams nodrošināt konsulārās palīdzības sniegšanu personai. Minētais ir attiecināms arī uz Noteikumu 4.1 punktu, kura mērķis ir precīzi identificēt konsulārās palīdzības saņēmējus un operatīvai konsulārās palīdzības sniegšanai būtiskāko informāciju (t.i., personas, kuras atradīsies ārvalstīs un kurām ir nepieciešams sniegt konsulāro palīdzību ārkārtas situācijās, kā arī to kontaktinformāciju un dzīvesvietu, jo biežākā konsulārā palīdzība ir personas repatriācija) un 4.3.1. un 4.3.2. punktiem, kas ietver informāciju par uzturēšanās ārvalstī plānoto laiku un valsti.   Nosakot Konsulārajā reģistrā iekļaujamo ziņu apjomu, ir ticis ievērots samērīguma princips, nenosakot to plašāku, kā tas ir nepieciešams likumīgā mērķa (konsulārās palīdzības sniegšanas) kvalitatīvai sasniegšanai. Šajā kontekstā ir īpaši uzsverama nepieciešamība iespējami precīzi identificēt personu, kurai var būt nepieciešams sniegt konsulāro palīdzību, tādēļ līdztekus personas vārdam un uzvārdam kā identifikatoru ir nepieciešams izmantot arī personas kodu.  Saskaņā ar Konsulārās palīdzības un konsulāro pakalpojumu likuma 14. pantu personas ziņas Konsulārajā reģistrā iekļauj brīvprātīgi. Tas nozīmē, ka personai ir tiesības brīvi (neradot sev nelabvēlīgas tiesiskas vai faktiskas sekas) izvēlēties, vai tā vēlas sniegt ziņas reģistrā. Tomēr brīvprātības princips neattiecas uz Konsulārajā reģistrā iekļaujamo ziņu saturu, tādēļ Noteikumi precizē iekļaujamo ziņu saturu, minimāli nepieciešamo apjomu un tā iekļaušanas obligātumu. Ziņas, kas nav minētas Noteikumu 5. punktā, personai ir nepieciešams norādīt obligāti, lai būtu iespējams tai sniegt pakalpojumu, kura saņemšanai tā iekļauj ziņas Konsulārajā reģistrā (t.i., konsulāro palīdzību). Personas izvēle ziņas Konsulārajā reģistrā neiekļaut nekādi neiespaido tās tiesības izceļot no valsts.  Noteikumu 4.2., 4.4. un 4.5. punktos minēto personu datu apstrāde šajā gadījumā notiks saskaņā ar Vispārīgās datu aizsardzības regulas 14. panta trešās daļas b) apakšpunkta prasībām, kas nosaka personas datu izmantošanu saziņai ar datu subjektu. Tāpat konsulārās palīdzības sniegšanas ietvaros uz šiem datiem ir attiecināmi Konsulārās palīdzības un konsulāro pakalpojumu likuma 10. panta pirmās daļas nosacījumi, kas paredz tiesības konsulārajai amatpersonai saņemt konsulārās palīdzības sniegšanai nepieciešamos personas datus no jebkura to pārziņa un apstrādāt bez datu subjekta piekrišanas tad, ja šo piekrišanu nav iespējams iegūt.  Noteikumos ir iekļauta virkne datu, kuru sniegšana ir personas brīva izvēle, tomēr šo datu sniegšana ievērojami uzlabotu konsulārās palīdzības operatīvu un kvalitatīvu sniegšanu. Tie būtu:   * 1. personas dzīvesvietas valsts (Noteikumu 4.1.4. apakšpunkts) un dzīvesvietas adrese (Noteikumu 4.1.5. apakšpunkts) - ņemot vērā to mainību un iespējamu faktisko nesakritību ar Iedzīvotāju reģistra datiem, šie dati netiek izmantoti kā personas identifikatori, bet gan var būt nepieciešami kvalitatīvas konsulārās palīdzības sniegšanai (piem., organizējot personu repatriāciju uz dzīvesvietas valsti vai sazinoties ar dzīvesvietas pašvaldību sociālās palīdzības nodrošināšanai);   2. kontaktpersonas ārkārtas situācijām (Noteikumu 4.2. apakšpunkts) – ļoti būtiski informācijas aprites nodrošināšanai, ja persona atrodas stāvoklī, kad tā pati nespēj izlemt jautājumus par konsulārās palīdzības saņemšanu (piem., bezsamaņā), it sevišķi, ja persona vēlas, lai tiktu informēta kāda persona, kas nav tās tuvākais radinieks. Kontaktpersona ir tiesīga jebkurā laikā lūgt Ārlietu ministrijas Konsulāro departamentu dzēst reģistrā par to iekļautās ziņas;   3. informācija par plānoto apmešanās vietu ārvalstīs vai tās adresi (Noteikumu 4.3.3. apakšpunkts) var ievērojami atvieglot personas meklēšanu katastrofas skartā reģionā;   4. ziņas par apdrošināšanas komersantu (Noteikumu 4.3.4. apakšpunkts) ir īpaši būtiskas sniedzot konsulāro palīdzību traumu, smagas saslimšanas vai nāves gadījumā, kad persona nevar šīs ziņas sniegt pati, bet īpaša nozīme ir rīcības operativitātei;   5. informācija par līdzceļotājiem (Noteikumu 4.4. apakšpunkts) ir īpaši nozīmīga apzinot personu skaitu katastrofas skartā teritorijā;   6. informācija par ceļojuma kontaktpersonu (fiziska persona, Noteikumu 4.5. apakšpunkts) ievērojami paātrina konsulārās palīdzības organizēšanu tūrisma grupām. Ceļojuma kontaktpersonas sadaļā nepieciešams norādīt fizisko personu, ar kuru iespējams savlaicīgi sazināties, saņemot informāciju par nepieciešamību sniegt konsulāro palīdzību. Ja ceļojumu organizē tūrisma operators vai cita veida komersants, nepieciešams norādīt tā atbildīgo nodarbināto, piemēram, ceļojuma aģentu;   7. tāpat personām ir iespēja pēc saviem ieskatiem norādīt kādu citu ar to plānoto uzturēšanos ārvalstīs saistītu specifisku informāciju (Noteikumu 4.6. apakšpunkts).  1. Personas dati tiek uzglabāti vienu mēnesi pēc personas norādītā uzturēšanās ārvalstīs beigu termiņa. Tas ir nepieciešams, lai pilnvērtīgi nodrošinātu konsulārās palīdzības sniegšanu. Proti, personas uzturēšanās ārvalstīs var pagarināties no personas neatkarīgu un *force majeure* apstākļu dēļ (piem., persona plānoja atgriezties mītnes valstī konkrētā datumā, bet tajā katastrofas dēļ tika slēgta lidosta, un persona turpina uzturēties ārvalstī). Šādā situācijā persona sagaidīs, ka konsulārā palīdzība tai tiek sniegta, izmantojot personas sniegtās ziņas par atrašanos ārvalstī. Gadījumā, ja informācija tiks dzēsta uzreiz pēc personas plānotās uzturēšanās laika beigām, konsulārās palīdzības savlaicīga sniegšana būs apgrūtināta un datu ievade Konsulārajā reģistrā nesasniegs savu mērķi. Savukārt pēc ziņu uzglabāšanas termiņa beigām informācijas dzēšana no datu bāzes notiks reizi trīs mēnešos, dzēšot visus datus par personu plānoto uzturēšanos ārvalstīs, kuru plānotais uzturēšanās laiks ir beidzies vairāk kā pirms viena mēneša. Pamatojoties uz iepriekšminēto par konsulārās palīdzības sniegšanai nepieciešamo minimālo ziņu apjomu, kas tiek uzglabāts Konsulārajā reģistrā, secināms, ka Konsulārajā reģistrā obligāti ievadāmās ziņas pēc sava rakstura nav atzīstamas par tādiem personas datiem, uz kuriem būtu attiecināmi īpaši ierobežojumi to apstrādei, tai skaitā, uzglabāšanai. Ņemot vērā, ka Konsulārajā reģistrā iekļautās ziņas ir pieejamas ierobežotam skaitam konsulāro amatpersonu, to glabāšana Noteikumos norādītajā termiņā līdz to dzēšanai nerada papildus riskus personas privātuma aizskārumam. Savukārt Noteikumu nosacījumi skaidri informē personu par paredzamo datu uzglabāšanu, tādējādi nodrošinot pārredzamības principa ievērošanu. Tāpat ikvienai personai ir tiesības Noteikumu 6. punktā paredzētajā kārtībā vērsties ar iesniegumu Ārlietu ministrijas Konsulārajā departamentā, lūdzot pirms Noteikumos noteiktā termiņa dzēst par to Konsulārajā reģistrā iekļautās ziņas. Pašreizējā Konsulārā reģistra datu bāzes struktūra paredz manuālu šādu datu dzēšanu, kā arī Ārlietu ministrijas budžetā nav paredzēti papildus finanšu līdzekļi šīs datu bāzes pārveidei. Tādēļ ir lietderīgi noteikt datu dzēšanas termiņu vienu reizi katros trijos mēnešos. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās personas, kuras brīvprātīgi vēlas sniegt informāciju iekļaušanai Konsulārajā reģistrā par paredzēto īslaicīgo uzturēšanos ārvalstīs. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekts nemaina tiesības, pienākumus un veicamās darbības. |
| 3. | Administratīvo izmaksu monetārs novērtējums | Ministru kabineta noteikumu projekts nemaina šobrīd esošo administratīvo procedūru saistībā kārtību, kādā informācija tiek iekļauta Konsulārajā reģistrā. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts vai pašvaldību budžetiem. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav |
| 2. | Atbildīgā institūcija | Nav. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts publicēts Ārlietu ministrijas mājaslapā. Sabiedrība pēc noteikumu projekta pieņemšanas tiks informēta vispārējā kārtībā, noteikumus publicējot oficiālajā izdevumā “Latvijas Vēstnesis”, kā arī pārstāvniecību mājaslapās tiks ievietota nepieciešamā informācija. |
| 2. | Sabiedrības līdzdalība projekta izstrādē | Noteikumu projekts pirms izsludināšanas Valsts sekretāru sanāksmē publicēts Ārlietu ministrijas mājaslapā: <http://www.mfa.gov.lv/aktualitates/zinas/projekti-un-lemumi-valdiba/arlietu-ministrijas-ierosinatie-un-saskanosanas-procesa-esosie-tiesibu-aktu-projekti> |
| 3. | Sabiedrības līdzdalības rezultāti | Priekšlikumi un iebildumi nav saņemti. |
| 4. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrijas Konsulārais departaments. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros.  Noteikumu projekts neparedz jaunu institūciju izveidi, esošo likvidēšanu vai reorganizāciju. |
| 3. | Cita informācija | Nav |

Iesniedzējs:

Ārlietu ministrs E. Rinkēvičs

Vīza:

Ārlietu ministrijas valsts sekretārs A. Pelšs

Jurgute 67016177

elvita.jurgute@mfa.gov.lv